KOMISIJOS REGLAMENTAS (EB) Nr. 447/2008
2008 m. gegužės 22 d.
kuriuo iš dalies keičiamas Reglamentas (EB) Nr. 883/2006, nustatantis išsamias Tarybos reglamento (EB) Nr. 1290/2005 taikymo taisykles dėl mokėjimo agentūrų apskaitos tvarkymo, išlaidų ir įplaukų deklaravimo ir išlaidų kompensavimo iš EŽŪGF ir EŽŪFKP sąlygų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (1), ypač į jo 42 straipsnio 5 ir 7 dalis,
kadangi:
(1)
Komisijos reglamento (EB) Nr. 883/2006 (2) 4 straipsnio 3 dalyje nustatyta, kad 2 dalies b punkte numatyta duomenų santrauka (T103) Komisijai pateikiama ir popieriuje. Atsižvelgiant į keitimosi duomenimis tarp valstybių narių ir Komisijos tvarkos pokyčius, į tai, kad sukurti bendri interneto vartai, skirti ūkio subjektams prisijungti prie elektroninių apsaugotų sistemų, naudojamų bendrosios žemės ūkio politikos finansavimo tikslais, nuostata dėl duomenų perdavimo popieriuje nebetikslinga ir gali būti išbraukta, visų pirma dėl to, kad dėl šios nuostatos sukuriama administracinė našta.
(2)
2002 m. birželio 25 d. Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento (3) 150 straipsnio 3 dalis buvo iš dalies pakeista ir nuo šiol įprastas valdymo išlaidas EŽŪGF galima paskirstyti iš anksto pagal kitiems finansiniams metams numatytus asignavimus, tačiau tokie įsipareigojimai negali viršyti trijų ketvirčių visų atitinkamų einamųjų finansinių metų asignavimų. Kad būtų atsižvelgta į šias naujas iš anksto paskirtiems įsipareigojamiesiems asignavimams taikomas sąlygas, reikėtų iš dalies pakeisti Reglamento (EB) Nr. 883/2006 8 straipsnio 3 dalį.
(3)
Nuo 2007 m. mokėtinų tiesioginių išmokų atveju sumos, susijusios su išmokomis už pieno produktus ir papildomais mokėjimais, numatytais Tarybos reglamento (EB) Nr. 1782/2003 (4) 95 ir 96 straipsniuose, mokėtinais gavėjams, yra įtrauktos į bendrosios išmokos schemą pagal Reglamento (EB) Nr. 1782/2003 47 straipsnio 2 dalį. Be to, 2005 m. vasario 3 d. Komisijos reglamentas (EB) Nr. 188/2005, nustatantis išsamias pagalbos schemos taikymo taisykles mėsos pramonės sektoriuje atokiausiuose regionuose (5), buvo panaikintas Komisijos reglamentu (EB) Nr. 793/2006 (6). Todėl apskaičiuojant tiesioginių išmokų ribą nebereikia atsižvelgti į sumas, atitinkančias minėtas priemones, kaip numatyta Reglamento (EB) Nr. 883/2006 9 straipsnio 2 dalies b punkte. Vis dėlto reikia pakoreguoti minėtą apskaičiavimą, kad būtų atsižvelgta į nuostatas dėl savanoriško moduliavimo, nustatyto 2007 m. kovo 27 d. Tarybos reglamentu (EB) Nr. 378/2007, nustatančiu tiesioginių išmokų, numatytų Reglamente (EB) Nr. 1782/2003, nustatančiame bendrąsias tiesioginės paramos schemų pagal bendrą žemės ūkio politiką taisykles ir nustatančiame tam tikras paramos schemas ūkininkams, savanoriško moduliavimo taisykles, ir iš dalies keičiančiu Reglamentą (EB) Nr. 1290/2005 (7).
(4)
Todėl Reglamentą (EB) Nr. 883/2006 reikėtų atitinkamai iš dalies pakeisti.
(5)
Šiame reglamente nurodytos priemonės atitinka Žemės ūkio fondų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 883/2006 iš dalies keičiamas taip:
1)
4 straipsnio 3 dalis išbraukiama;
2)
8 straipsnio 3 dalis pakeičiama taip:
„3. Jeigu visos valstybių narių už ateinančius finansinius metus deklaruotos išlaidos viršija tris ketvirčius einamųjų finansinių metų asignavimų, Reglamento (EB, Euratomas) Nr. 1605/2002 150 straipsnio 3 dalyje numatyti iš anksto paskirti įsipareigojamieji asignavimai ir atitinkami mėnesiniai mokėjimai skiriami proporcingai išlaidų deklaracijoms, neviršijant 75 % einamųjų finansinių metų asignavimų. Sprendimuose, susijusiuose su tolesnėmis kompensuotinomis sumomis, Komisija atsižvelgia į valstybėms narėms nesumokėtą likutį.“;
3)
9 straipsnio 2 dalies b punktas pakeičiamas taip:
„b)
bet kokiu atveju valstybės narės finansavimo reikalavimus atitinka tik mokėjimai, atlikti N+2 ir vėlesniais biudžetiniais metais, neviršijantys:
i)
viršutinių nacionalinių ribų, numatytų Reglamento (EB) 1782/2003 VIII arba VIIIa prieduose metams, pasibaigusiems prieš biudžetinius metus, kurių metu buvo atliktas mokėjimas, jei taikoma bendrosios išmokos schema, numatyta minėto reglamento III antraštinėje dalyje; arba
ii)
metinės sumos, nustatytos laikantis Reglamento (EB) Nr. 1782/2003 143b straipsnio 3 dalies metams, pasibaigusiems prieš biudžetinius metus, kurių metu buvo atliktas mokėjimas, jei taikoma vienkartinių išmokų už plotą schema, numatyta šiame straipsnyje.
i) ir ii) papunkčiuose numatytos viršutinės nacionalinės ribos arba metinė suma yra:
-
sumažinama moduliavimu, numatytu Reglamento (EB) Nr. 1782/2003 10 straipsnyje,
-
sumažinama savanorišku moduliavimu, numatytu Reglamento (EB) Nr. 378/2007 1 skyriuje,
-
padidinama papildoma pagalbos suma, numatyta Reglamento (EB) Nr. 1782/2003 12 straipsnyje,
-
padidinama papildoma pagalbos suma, numatyta Reglamento (EB) Nr. 378/2007 1 straipsnio 3 dalies 2 pastraipoje,
-
pakoreguojama taikant patikslinimą, numatytą Reglamento (EB) 1782/2003 11 straipsnyje.“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Tačiau 1 straipsnio 1 punktas taikomas nuo 2009 finansinių metų pradžios.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. gegužės 22 d.